Komisijos sprendimas
2001 m. rugpjūčio 21 d.
nustatantis iš Naujosios Zelandijos pagal Reglamento (EB) Nr. 1374/98, nustatančio išsamias pieno ir pieno produktų importo tvarkos taikymo ir tarifinių kvotų atidarymo taisykles ir panaikinančio Sprendimą 2000/432/EB, 5 straipsnį importuojamo sviesto riebalų kiekio tipinio proceso standartinį nuokrypį
(pranešta dokumentu Nr. C(2001) 2157)
(2001/651/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1670/2000 [2],
atsižvelgdama į 1998 m. birželio 29 d. Komisijos reglamentą (EB) Nr. 1374/98, nustatantį išsamias pieno ir pieno produktų importo tvarkos taikymo ir tarifinių kvotų atidarymo, taisykles [3], su paskutiniais pakeitimais, padarytais Reglamentu (EB) Nr. 594/2001 [4], ypač į jo 9 straipsnio 9 dalį,
kadangi:
(1) Reglamento (EB) Nr. 1374/98 XI priede nustatyta Naujosios Zelandijos sviesto, pateikiamo išleidimui į laisvą apyvartą Bendrijoje pagal einamąją kvotą, nurodytą to reglamento I priedo eilės Nr. 35, riebalų kiekio patikrinimo tvarka. Ši tvarka paremta statistiniais principais. Sviesto riebalų kiekio tipinio proceso standartinio nuokrypio naudojimas pagal apibrėžtą specifikaciją nurodytoje gamykloje, kurį iš anksto žino valstybės narės, kurioje pateikiama išleidimo į laisvą apyvartą Bendrijoje deklaracija, kontrolės institucijos, yra esminis šios tvarkos bruožas.
(2) 2000 m. birželio 1 d. laišku Naujosios Zelandijos Žemės ūkio ir miškų ministerijos Maisto garantijų direkcija (MAF Food) pagal Reglamento (EB) Nr. 1374/98 28 straipsnio 1 dalies e punktą Komisijai pranešė kiekvieno produkto pirkimo specifikacijoms taikomą tipinio proceso standartinį nuokrypį šešiose gamyklose. Remiantis to paties reglamento 9 straipsnio 9 dalimi, tipinio proceso standartinis nuokrypis buvo patvirtintas Komisijos sprendimu 2000/432/EB [5].
(3) 2000 m. rugsėjo 29 d. laišku Naujosios Zelandijos Žemės ūkio ir miškininkystės Maisto garantijų direkcija (MAF Food) pagal Reglamento (EB) Nr. 1374/98 28 straipsnio 1 dalies e punktą Komisijai pranešė kiekvieno produkto pirkimo specifikacijoms taikomą pataisytą tipinio proceso standartinį nuokrypį penkiose gamyklose. Skaičiavimo tvarka, naudojama nustatant kiekvieno produkto pirkimo specifikacijoms taikomą tipinio proceso standartinį nuokrypį, yra pakeista, nes nebuvo atsižvelgta į esminį šio standartinio nuokrypio elementą. Be to, viena iš šešių minėtų gamyklų daugiau negamina sviesto pagal einamąją kvotą. Pataisyti duomenys buvo patikrinti ir po to aptarti su Naujosios Zelandijos institucijomis, ir 2001 m. liepos 20 d. laišku Naujosios Zelandijos institucijos patvirtinto pirmiau praneštus duomenis.
(4) Kaip reikalaujama pagal Reglamento (EB) Nr. 1374/98 9 straipsnio 9 dalį, pranešti pataisyti tipinio proceso standartiniai nuokrypiai turi būti patvirtinti ir pranešti valstybėms narėms, o jų įsigaliojimo data turėtų būti nustatyta 2001 m. rugpjūčio 22 d. Tuo pačiu metu, siekiant aiškumo, Sprendimas 2000/432/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinami šio sprendimo priede išvardyti tipinio proceso standartiniai nuokrypiai, kuriuos 2000 m. rugsėjo 29 d. laišku Komisijai pranešė Naujosios Zelandijos "MAF Food". Jie taikomi sviesto importui, kuriam nuo 2001 m. rugpjūčio 22 d. yra išduoti IMA 1 sertifikatai.
2 straipsnis
Sprendimas 2000/432/EB panaikinamas.
Jis ir toliau taikomas sviesto importui, kuriam IMA 1 sertifikatai buvo išduoti iki 2001 m. rugpjūčio 22 d.
3 straipsnis
Šis sprendimas skirtas valstybėms narėms.
Priimta Briuselyje, 2001 m. rugpjūčio 21 d.